CELEX: 32021R0776
Language: bg
Date: 2021-05-11 00:00:00
Title: Регламент за изпълнение (ЕС) 2021/776 на Комисията от 11 май 2021 година за установяване на образците на някои формуляри, както и техническите правила за ефективния обмен на информация съгласно Регламент (ЕС) 2018/1672 на Европейския парламент и на Съвета относно контрола на паричните средства, които се внасят в Съюза или се изнасят от него

12.5.2021   
               
               
                  BG
               
               
                  Официален вестник на Европейския съюз
               
               
                  L 167/6
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/776 НА КОМИСИЯТА
         от 11 май 2021 година
         за установяване на образците на някои формуляри, както и техническите правила за ефективния обмен на информация съгласно Регламент (ЕС) 2018/1672 на Европейския парламент и на Съвета относно контрола на паричните средства, които се внасят в Съюза или се изнасят от него
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 2018/1672 на Европейския парламент и на Съвета от 23 октомври 2018 г. относно контрола на паричните средства, които се внасят в Съюза или се изнасят от него, и за отмяна на Регламент (ЕО) № 1889/2005 (1), по-специално член 16, параграф 1, букви а), в), г) и д) от него,
         като има предвид, че:
         
                     (1)
                  
                  
                     В Регламент (ЕС) 2018/1672 се предвижда система за контрол по отношение на придружени или непридружени парични средства на стойност 10 000 EUR или повече, които се внасят в Съюза или се изнасят от него, която да допълни правната уредба за предотвратяване на изпирането на пари и финансирането на тероризма, установена в Директива (ЕС) 2015/849 на Европейския парламент и на Съвета (2).
                  
               
                     (2)
                  
                  
                     В допълнение към данните, изброени в член 3, параграф 2 и член 4, параграф 2 от Регламент (ЕС) 2018/1672, в съответния формуляр следва да бъдат включени следните специфични данни с цел установяване съответно на приносителя, декларатора, собственика, изпращача или получателя: личен идентификационен номер и пол за физическите лица, регистрационен и идентификационен номер за икономическите оператори, наименование на регистъра и държава на регистрация за юридическите лица, държава и дата на издаване на идентификационните документи, телефонен номер и електронна поща като данни за връзка, референтен номер и транспортно дружество за транспортните средства. Включването на тези данни е необходимо, за да се намали рискът от грешки относно самоличността и от забавяне в случай на последваща проверка, както и за целите на анализа на риска и за да се повиши ефективността на общата рамка за управление на риска, посочена в член 5, параграф 4 от Регламент (ЕС) 2018/1672.
                  
               
                     (3)
                  
                  
                     С цел подходящо разглеждане на случаи, в които съществуват повече от един собственици, получатели или предвидени получатели или различни видове парични средства и наличното пространство във формуляра за декларация или формуляра за оповестяване не е достатъчно, от деклараторите следва да се изисква да използват допълнителни листове, които да бъдат приложени към формуляра като неразделна част от него. За да се гарантира хармонизиран подход по отношение на прилагането на контрола и обработването, предаването и анализа на декларациите от компетентните органи във всички държави членки, е целесъобразно да се установят образци за допълнителните листове.
                  
               
                     (4)
                  
                  
                     За да могат компетентните органи да предават посочената в член 10, параграф 3 от Регламент (ЕС) 2018/1672 информация на компетентните органи на останалите държави членки и, когато е приложимо, на Комисията, Европейската прокуратура и Европол, когато те са компетентни да предприемат действия, следва да се установи образецът на формуляра за предаване на такава информация. Целта на този формуляр е да се гарантира точното и еднакво събиране и ефективното предаване на информацията, получена съгласно член 5, параграф 3, член 6, параграф 1 или член 6, параграф 2 от Регламент (ЕС) 2018/1672, както и на декларациите, получени съгласно член 3 или член 4 от посочения регламент, когато има признаци, че паричните средства са свързани с престъпна дейност. Освен това формулярът следва да се използва за предаването на анонимизирана информация за риска и резултатите от анализа на риска, посочени в член 10, параграф 1, буква г) от този регламент.
                  
               
                     (5)
                  
                  
                     Поради различното съдържание на информацията, която трябва да бъде предадена, и различната честота на предаването, формулярът следва да се състои от две части. Първата част от формуляра е предназначена за предаване на информация съгласно член 10, параграф 1, букви а), б) и в) от Регламента. Като неразделна част от този формуляр за служебно ползване компетентните органи следва също така, в зависимост от фактическите обстоятелства, да предадат служебна декларация, съставена съгласно член 5, параграф 3, записаната информация съгласно член 6, параграф 1 или член 6, параграф 2 от Регламент (ЕС) 2018/1672 и декларациите, получени съгласно членове 3 и 4 от посочения регламент, когато има признаци, че паричните средства са свързани с престъпна дейност. За да се гарантира еднаквото записване на информацията съгласно член 6, параграф 1 или член 6, параграф 2 от посочения регламент, компетентните органи следва също така да използват еднакви формуляри за записване на необходимите данни. Втората част от формуляра е предназначена за периодичното предаване на анонимизирана информация за риска и резултатите от анализа на риска съгласно член 10, параграф 1, буква г) от Регламент (ЕС) 2018/1672.
                  
               
                     (6)
                  
                  
                     За да се установи техническото предаване с помощта на електронни средства на посочената в член 9, параграф 1 от Регламент (ЕС) 2018/1672 информация от компетентните органи на всяка държава членка към звеното за финансово разузнаване на съответната държава членка, трябва да се определят технически правила за безпроблемния обмен на информация чрез митническата информационна система (МИС), създадена с Регламент (ЕО) № 515/97 на Съвета (3). Целта на тези правила е да се намали административната тежест за държавите членки. Същите правила следва да се прилагат за предаването на информацията, посочена в член 10, параграф 1, букви а), б) и в) от Регламент (ЕС) 2018/1672. Предаването на анонимизирана информация за риска и резултатите от анализа на риска, посочени в член 10, параграф 1, буква г) от Регламент (ЕС) 2018/1672, също следва да се осъществява чрез МИС в съответствие с Регламент (ЕО) № 515/97.
                  
               
                     (7)
                  
                  
                     Следва да се определят правила, за да могат компетентните органи на всяка държава членка да предават на Комисията анонимизирана статистическа информация за декларациите, контрола и нарушенията в съответствие с член 18, параграф 1, буква в) от Регламент (ЕС) 2018/1672. За целите на Регламент (ЕС) 2018/1672 предоставянето на съответната информация на разположение на Комисията по електронен път следва да се счита за достатъчен обмен на информация, без да се изисква приемането на формàта, посочен в член 16, параграф 1, буква д) от Регламент (ЕС) 2018/1672.
                  
               
                     (8)
                  
                  
                     Тъй като Регламент (ЕС) 2018/1672 ще започне да се прилага от 3 юни 2021 г., настоящият регламент също следва да се прилага от тази дата.
                  
               
                     (9)
                  
                  
                     Когато за целите на настоящия регламент е необходимо да се обработват лични данни, това следва да се извършва в съответствие с приложимото законодателство на Съюза относно защитата на личните данни. При всяко обработване на лични данни въз основа на настоящия регламент се спазват правилата на регламенти (ЕС) 2016/679 (4) и (ЕС) 2018/1725 (5) на Европейския парламент и на Съвета по отношение на обработването на данни съответно от компетентните органи на държавите членки и в МИС.
                  
               
                     (10)
                  
                  
                     В съответствие с член 42, параграф 1 от Регламент (ЕС) 2018/1725 беше проведена консултация с Европейския надзорен орган по защита на данните, който представи становище на 12 февруари 2021 г.
                  
               
                     (11)
                  
                  
                     Мерките, предвидени в настоящия регламент, са в съответствие със становището на Комитета за контрол на паричните средства, създаден с Регламент (ЕС) 2018/1672,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Формуляр за декларация
            Формулярът за декларация, посочен в член 3, параграф 3 от Регламент (ЕС) 2018/1672 („формулярът за декларация“), съответства на образеца в част 1 от приложение I към настоящия регламент и се попълва съобразно посочените в него бележки относно попълването.
         
         
            Член 2
            Формуляр за оповестяване
            Формулярът за оповестяване, посочен в член 4, параграф 3 от Регламент (ЕС) 2018/1672 („формулярът за оповестяване“), съответства на образеца в част 2 от приложение I към настоящия регламент и се попълва съобразно посочените в него бележки относно попълването.
         
         
            Член 3
            Допълнителни листове към формулярите
            Когато наличното пространство съответно във формуляра за декларация или формуляра за оповестяване не е достатъчно, се използват допълнителни листове съгласно образците, определени съответно в част 3 или част 4 от приложение I. Когато към формуляр за декларация или формуляр за оповестяване са приложени допълнителни листове, те се считат за неразделна част от него.
         
         
            Член 4
            Формуляри за служебно ползване
            
               1.   Компетентните органи използват формуляра за служебно ползване съгласно образеца, посочен в част 1 от приложение II към настоящия регламент, за записване и предаване на информацията, посочена в член 10, параграф 1, букви а), б) и в) от Регламент (ЕС) 2018/1672.
            
            
               2.   Когато не е изпълнено задължението за деклариране на придружени парични средства съгласно член 3 от Регламент (ЕС) 2018/1672 или задължението за оповестяване на непридружени парични средства съгласно член 4 от посочения регламент и компетентните органи са длъжни съгласно член 5, параграф 3 от него да съставят служебна декларация, те използват образеца, посочен съответно в част 1 или част 2 от приложение I към настоящия регламент, и, при необходимост, в съответствие с член 3 от настоящия регламент — образеца, посочен съответно в част 3 или част 4 от това приложение. Декларацията, съставена съгласно настоящия параграф, се прилага към формуляра за служебно ползване, посочен в параграф 1, и се предава с него.
            
            
               3.   Когато компетентните органи установят приносител с парични средства в размер, по-нисък от прага, посочен в член 3 от Регламент (ЕС) 2018/1672, и има признаци, че паричните средства са свързани с престъпна дейност, компетентните органи използват образеца, посочен в част 1 от приложение I към настоящия регламент, и при необходимост в съответствие с член 3 от настоящия регламент — образеца, посочен в част 3 от това приложение, за да запишат тази информация. Записаната съгласно настоящия параграф информация се прилага към формуляра за служебно ползване, посочен в параграф 1, и се предава с него.
            
            
               4.   Когато компетентните органи установят, че непридружени парични средства в размер, по-нисък от прага, посочен в член 4 от Регламент (ЕС) 2018/1672, се внасят в Съюза или се изнасят от него, и има признаци, че паричните средства са свързани с престъпна дейност, компетентните органи използват образеца, посочен в част 2 от приложение I към настоящия регламент, и при необходимост в съответствие с член 3 от настоящия регламент — образеца, посочен в част 4 от това приложение, за да запишат тази информация. Записаната съгласно настоящия параграф информация се прилага към формуляра за служебно ползване, посочен в параграф 1, и се предава с него.
            
            
               5.   Когато компетентните органи установят, че във връзка с декларация, получена съгласно член 3 или член 4 от Регламент (ЕС) 2018/1672, има признаци, че паричните средства са свързани с престъпна дейност, компетентните органи прилагат декларацията към формуляра за служебно ползване, посочен в параграф 1, и я предават с него.
            
            
               6.   Компетентните органи използват формуляра за служебно ползване за предаване на анонимизирана информация за риска и резултатите от анализа на риска съгласно образеца, посочен в част 2 от приложение II към настоящия регламент, за да запишат анонимизираната информация за риска и резултатите от анализа на риска, посочени в член 10, параграф 1, буква г) от Регламент (ЕС) 2018/1672.
            
         
         
            Член 5
            Обмен на информация чрез митническата информационна система
            
               1.   Компетентните органи подават информацията, записана в съответствие с членове 3 и 4, член 5, параграф 3 и член 6 от Регламент (ЕС) 2018/1672, в митническата информационна система (МИС) по един от следните начини:
               
                           а)
                        
                        
                           чрез ръчно въвеждане на информацията посредством потребителския уебинтерфейс на МИС;
                        
                     
                           б)
                        
                        
                           чрез експортиране на информацията от националната(ите) система(и) и импортирането ѝ в МИС, като се използва форматът за данни XML на МИС;
                        
                     
                           в)
                        
                        
                           чрез директно свързване на националната(ите) система(и) с МИС посредством междусистемен интерфейс, осигурен от МИС.
                        
                     
            
               2.   Компетентните органи предават информацията, посочена в член 9, параграф 1 от Регламент (ЕС) 2018/1672, на звеното за финансово разузнаване (ЗФР) на държавата членка, в която е получена информацията, като я подават в МИС в съответствие с параграф 1.
            
            
               3.   Компетентните органи предават информацията, посочена в член 10, параграф 1, букви а), б) и в) от Регламент (ЕС) 2018/1672, на останалите държави членки, като я подават в МИС в съответствие с параграф 1.
            
            
               4.   Компетентните органи предават анонимизираната информация за риска и резултатите от анализа на риска, посочени в член 10, параграф 1, буква г) от Регламент (ЕС) 2018/1672, на компетентните органи на останалите държави членки по електронен път посредством МИС.
            
            
               5.   Компетентните органи предоставят посочената в член 10, параграф 1 от Регламент (ЕС) 2018/1672 информация на разположение на получателите, посочени в член 10, параграф 2 от този регламент, като я подават в МИС съгласно съответно параграфи 3 и 4 от настоящия член, когато има признаци, че паричните средства са свързани с престъпна дейност, която може да засегне неблагоприятно финансовите интереси на Съюза.
            
            
               6.   Счита се, че датата на електронното предаване в съответствие с параграфи 1, 2, 3 и 4 от настоящия член, е датата на предаването на информацията за целите на член 9, параграф 3 и член 10, параграфи 4 и 5 от Регламент (ЕС) 2018/1672.
            
         
         
            Член 6
            Анонимизирана статистическа информация
            
               1.   Източници на данни за анонимизираната статистическа информация са декларациите, декларациите за оповестяване, служебните декларации в съответствие с член 5, параграф 3 от Регламент (ЕС) 2018/1672, записите в съответствие с член 6 от посочения регламент и всяка друга информация, достъпна в МИС.
            
            
               2.   Предаването на информацията в МИС, така че тя да е достъпна за Комисията, се счита за предаване на съответни данни, както е предвидено в член 18, параграф 1, буква в) от Регламент (ЕС) 2018/1672.
            
            
               3.   Държавите членки гарантират, че предават в МИС информация за всички декларации, контрола и нарушенията за съответния референтен период и уведомяват незабавно Комисията, ако данните в МИС подлежат на преразглеждане.
            
         
         
            Член 7
            Влизане в сила и прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            Той се прилага от 3 юни 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 11 май 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 284, 12.11.2018 г., стр. 6.
         
            (2)  Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (ОВ L 141, 5.6.2015 г., стр. 73).
         
            (3)  Регламент (ЕО) № 515/97 на Съвета от 13 март 1997 г. относно взаимопомощта между административните органи на държавите членки и сътрудничеството между последните и Комисията по гарантиране на правилното прилагане на законодателството в областта на митническите и земеделските въпроси (ОВ L 82, 22.3.1997 г., стр. 1).
         
            (4)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (OВ L 119, 4.5.2016 г., стр. 1).
         
            (5)  Регламент (EC) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (OB L 295, 21.11.2018 г., стр. 39).
      
      
         
            ПРИЛОЖЕНИЕ I
            ЧАСТ 1
            
               
            
               
            
               
            
               
                  БЕЛЕЖКИ ОТНОСНО ПОПЪЛВАНЕТО
               
            
            
                        
                           ОБЩА ИНФОРМАЦИЯ
                        
                        Задължението за деклариране на парични средства при влизане в ЕС или при излизане от него е част от стратегията на ЕС за предотвратяване на изпирането на пари и за борба срещу финансирането на тероризма. Трябва да попълните този формуляр за декларация, ако влизате в ЕС или излизате от него и носите парични средства в размер 10 000 EUR или повече (или равностойността на тази сума в други валути) (член 3 от Регламент (ЕС) 2018/1672 на Европейския парламент и на Съвета).
                        Ако е предоставена невярна или непълна информация или ако паричните средства не са предоставени на разположение за контрол, се счита, че приносителят не е изпълнил задължението си и подлежи на санкции съгласно приложимото национално законодателство.
                        Информацията и личните данни се записват и обработват от компетентните органи и се предоставят на звеното за финансово разузнаване (ЗФР) в съответствие с член 9 от Регламент (ЕС) 2018/1672. В случаите, посочени в членове 10 и 11 от този регламент, данните ще бъдат предоставени и на указаните в тях органи. Компетентните органи на държавата членка, в която е подадена декларацията, действат като администратори на получените лични данни и по подразбиране съхраняват събраните лични данни в продължение на 5 години в съответствие с член 13 от Регламент (ЕС) 2018/1672. Обработването на лични данни се извършва единствено за целите на предотвратяването и борбата с престъпни дейности. За пълна информация, включително за Вашите права, вижте приложената декларация за поверителност/връзка към онлайн информацията за защита на данните, предоставена от държавата членка.
                        
                           ОБЯСНЕНИЕ НА ИЗПОЛЗВАНИТЕ ТЕРМИНИ В СЪОТВЕТСТВИЕ С РЕГЛАМЕНТ (ЕС) 2018/1672
                        
                        
                           Приносител означава всяко физическо лице, което влиза в Съюза или излиза от него, като пренася парични средства в себе си, в своя багаж или в своето превозно средство.
                        
                           Валута означава банкноти и монети, които са в обращение като средство за обмяна или които са били в обращение като средство за обмяна и все още могат да бъдат обменени чрез финансовите институции или централните банки срещу банкноти и монети, които са в обращение като средство за обмяна.
                        
                           Прехвърляеми инструменти на приносител означава инструменти, различни от валута, които дават право на притежателя им да претендира за парична сума при представяне на инструмента, без да е необходимо да доказва своята самоличност или право на тази сума. Тези инструменти са:
                        
                                    а)
                                 
                                 
                                    пътнически чекове; [и]
                                 
                              
                                    б)
                                 
                                 
                                    чекове, записи на заповед или парични нареждания, които са или във формата на инструмент на приносител, подписани са, но не е посочено името на получателя, предвидена е възможност за джиросване без ограничение, издадени са в полза на фиктивен получател или са в друга форма, която позволява да бъдат прехвърлени с предаването.
                                 
                              
                           
                              Стоки, използвани като високоликвидни средства за съхраняване на стойност
                           
                        
                        
                                    а)
                                 
                                 
                                    монети със съдържание на злато от най-малко 90 %; [и]
                                 
                              
                                    б)
                                 
                                 
                                    злато под формата на кюлчета, късове или буци със съдържание на злато от най-малко 99,5 %.
                                 
                              
                  
                        •
                     
                     
                        
                           Всички полета във формуляра са задължителни и трябва да бъдат попълнени. Полетата във формуляра, отбелязани със звездичка (*), се попълват, когато е приложимо или са налични данни.
                        
                     
                  
                        •
                     
                     
                        
                           Всички части в бяло се попълват с главни печатни букви и с тъмно мастило. Формулярите не трябва да съдържат задрасквания, надписани думи или други промени.
                        
                     
                  
                        •
                     
                     
                        
                           Частите, отбелязани с израза „за служебно ползване“, трябва да останат празни.
                        
                     
                  
                        •
                     
                     
                        
                           Личният идентификационен номер (т.е. личен данъчен номер, социалноосигурителен или подобен уникален личен идентификационен номер), адресът, пощенският код, телефонният номер и адресът на електронна поща се попълват, ако е приложимо. Ако не е приложимо, вместо това посочете „Неприложимо“.
                        
                     
                  
                        •
                     
                     
                        
                           Идентификационният номер за целите на данъка върху добавената стойност (ДДС) и регистрационният и идентификационен номер на икономическите оператори (EORI номер, представляващ уникален номер в целия ЕС, който се издава от митнически орган в държава членка на икономически оператори, участващи в митнически дейности), се попълват, ако е приложимо. Ако не е приложимо, посочете „Неприложимо“.
                        
                     
                  
                        •
                     
                     
                        
                           Когато информацията не е известна на приносителя, посочете „Неизвестно“.
                        
                     
                  
                        •
                     
                     
                        
                           Формулярът се попълва на един от официалните езици на ЕС, който се приема от компетентните органи на държавата членка, в която се подава декларацията.
                        
                     
                  
               
                  Раздел 1: Влизане в ЕС или излизане от него
               
            
            Поставете отметка в съответното поле, за да посочите дали приносителят влиза в ЕС или излиза от него. Декларация при влизане и при излизане се изисква и при транзитно преминаване през ЕС.
            
               
                  Раздел 2: Данни за приносителя на паричните средства
               
            
            Личните данни на приносителя се попълват в този раздел така, както са посочени в документа му за самоличност.
            Когато приносителят на паричните средства не разполага с правоспособност да подпише декларацията, декларацията се подава от законния представител на приносителя.
            
               
                  Раздел 3: Транспортни данни
               
            
            Трябва да се предостави информация за държавата на първо заминаване, държавата на крайно местоназначение и транспортното средство. Ако е приложимо, се посочва информация за транзитната държава или държави, през които приносителят пренася парични средства, както и транспортното дружество.
            
                        —
                     
                     
                        Поставете отметка в полето „Въздушен“, ако влизате в ЕС или излизате от него с въздухоплавателно средство. Трябва да се посочи видът на въздухоплавателното средство (търговски полет, частен самолет, друго). Номерът на полета или регистрационният номер на въздухоплавателното средство (в случай на частен самолет) се посочва в полето „Референтен номер“.
                     
                  
                        —
                     
                     
                        Поставете отметка в полето „Морски/речен“, ако влизате в ЕС или излизате от него по море или река. Трябва да се посочи видът на плавателния съд (търговски плавателен съд, яхта или друго). Името на плавателния съд се посочва в полето „Референтен номер“, а данните за морската/речната транспортна линия се посочват в полето „Транспортно дружество“.
                     
                  
                        —
                     
                     
                        Поставете отметка в полето „Шосеен“, ако влизате в ЕС или излизате от него с какъвто и да било вид моторизирано превозно средство. Трябва да се посочи видът на пътното превозно средство (камион, автомобил, автобус, друго). Кодът на държавата и регистрационният номер на превозното средство се посочват в полето „Референтен номер“.
                     
                  
                        —
                     
                     
                        Поставете отметка в полето „Железопътен“, ако влизате в ЕС или излизате от него с влак. Номерът на влака се посочва в полето „Референтен номер“, а железопътната компания се посочва в полето „Транспортно дружество“.
                     
                  
                        —
                     
                     
                        Поставете отметка в полето „ Друго“, ако сте използвали друг начин на придвижване, и посочете вида транспорт (напр. пеша, с велосипед).
                     
                  
               
                  Раздел 4: Данни за паричните средства
               
            
            В този раздел се попълва общият размер на паричните средства, пренасяни от приносителя. Определението на понятието „парични средства“ е посочено в „Обща информация“. Попълва се поне един от вариантите [i) валута; ii) прехвърляеми инструменти на приносител или iii) стоки, използвани като високоликвидни средства за съхраняване на стойност].
            Ако няма достатъчно място във формуляра за декларация, се използват допълнителни листове за посочване на данните за паричните средства. Цялата предоставена информация представлява една декларация и всички допълнителни листове се номерират и подписват.
            
               
                  Раздел 5: Икономически произход и предназначение на паричните средства
               
            
            
               Подраздел 5.А се попълва винаги, когато приносителят е единственият собственик или когато има само един собственик, за да се посочи съответният икономически произход.
            
               Подраздел 5.Б се попълва винаги, когато приносителят е единственият собственик и единственият предвиден получател или когато има само един получател, за да се посочи предназначението на паричните средства.
            Във всеки подраздел може да бъде избран повече от един вариант. Ако нито един вариант не е приложим, поставете отметка в полето „друго“ и посочете подробностите.
            Ако има повече от един собственик или повече от един предвиден получател, съответната информация за икономическия произход и предназначението на паричните средства по отношение на собствениците и/или предвидените получатели се попълва на допълнителни листове, както е посочено по-долу. В този случай поставете отметка в полето „друго“ и посочете „допълнителни листове“.
            
               
                  Раздел 6: Собственик на паричните средства
               
            
            
               Само един собственик
            
            Ако приносителят е единственият собственик на паричните средства, поставете отметка в съответното поле и преминете към раздел 7.
            Ако приносителят не е единственият собственик, посочете дали единственият собственик е друго физическо лице или юридическо лице и поставете отметка в съответното поле. Попълнете данните в подраздел 6.А (за физическо лице) или в подраздел 6.Б (за юридическо лице) и преминете към раздел 7. Ако приносителят е физическо лице, личните данни се попълват така, както са посочени в документа му за самоличност.
            
               Повече от един собственик
            
            Ако има повече от един собственик, общият брой на собствениците се посочва в съответното поле. За всеки допълнителен собственик се попълват отделни допълнителни листове, като се посочат неговите данни, размерът на притежаваните парични средства, икономическият им произход и предназначението им. Ако приносителят е един от собствениците, се попълва допълнителен лист и за него, като се посочва размерът на паричните средства, притежавани от приносителя, икономическият им произход и предназначението им. Цялата предоставена информация представлява една декларация и всички допълнителни листове се номерират и подписват.
            
               
                  Раздел 7: Предвиден получател на паричните средства
               
            
            
               Само един предвиден получател
            
            Посочете дали приносителят е единственият предвиден получател на паричните средства. Ако това е така, поставете отметка в съответното поле и преминете към раздел 8.
            Ако приносителят не е единственият предвиден получател, поставете отметка в съответното поле, като посочите дали единственият предвиден получател е друго физическо лице или юридическо лице. Попълнете информацията в подраздел 7.А (за физическо лице) или в подраздел 7.Б (за юридическо лице) и преминете към раздел 8. В случай на физическо лице личните данни се попълват така, както са посочени в документа му за самоличност.
            
               Повече от един предвиден получател
            
            Ако има повече от един предвиден получател, общият брой на предвидените получатели се посочва в съответното поле. За всеки предвиден получател се попълват отделни допълнителни листове, в които се посочват данните за всеки предвиден получател, размерът на паричните средства, които трябва да бъдат получени, и тяхното предназначение. Ако приносителят е един от предвидените получатели, се попълва допълнителен лист и за него, като се посочва размерът на паричните средства, получени от приносителя, и предназначението им. Цялата предоставена информация представлява една декларация и всички допълнителни листове се номерират и подписват.
            
               
                  Раздел 8: Подпис
               
            
            Посочете датата, мястото и Вашето име и подпишете формуляра за декларация. Посочете общия брой на използваните допълнителни листове. Ако не са използвани допълнителни листове, посочете нула (0). Приносителят може да отбележи съответното поле, за да поиска заверено копие на декларацията.
            ЧАСТ 2
            
               
            
               
            
               
            
               
            
               
            
               
                  БЕЛЕЖКИ ОТНОСНО ПОПЪЛВАНЕТО
               
            
            
                        
                           ОБЩА ИНФОРМАЦИЯ
                        
                        Задължението за оповестяване при поискване на парични средства при влизане в ЕС или при излизане от него е част от стратегията на ЕС за предотвратяване на изпирането на пари и за борба срещу финансирането на тероризма. Формулярът за оповестяване трябва да бъде попълнен, когато непридружени парични средства на стойност 10 000 EUR или повече (или равностойността им в други валути) се внасят в ЕС или се изнасят от него и компетентните органи на държавата членка, през която се внасят или изнасят паричните средства, изискват съответно от изпращача или от получателя на паричните средства или от техен представител да представи декларация за оповестяване в срок до 30 дни (член 4 от Регламент (ЕС) 2018/1672 на Европейския парламент и на Съвета).
                        Ако декларацията за оповестяване не бъде представена в срок до 30 дни, ако е предоставена невярна или непълна информация или ако паричните средства не са предоставени на разположение за контрол, се счита, че деклараторът не е изпълнил задължението си и подлежи на санкции съгласно приложимото национално законодателство.
                        Информацията и личните данни се записват и обработват от компетентните органи и се предоставят на звеното за финансово разузнаване (ЗФР) в съответствие с член 9 от Регламент (ЕС) 2018/1672. В случаите, посочени в членове 10 и 11 от този регламент, данните ще бъдат предоставени и на указаните в тях органи. Компетентните органи на държавата членка, в която е подадена декларацията за оповестяване, действат като администратори на получените лични данни и по подразбиране съхраняват събраните лични данни в продължение на 5 години в съответствие с член 13 от Регламент (ЕС) 2018/1672. Обработването на лични данни се извършва единствено за целите на предотвратяването и борбата с престъпни дейности. За пълна информация, включително за Вашите права, вижте приложената декларация за поверителност/връзка към онлайн информацията за защита на данните, предоставена от държавата членка.
                        
                           ОБЯСНЕНИЯ НА ИЗПОЛЗВАНИТЕ ТЕРМИНИ В СЪОТВЕТСТВИЕ С РЕГЛАМЕНТ (ЕС) 2018/1672
                        
                        
                           Валута означава банкноти и монети, които са в обращение като средство за обмяна или които са били в обращение като средство за обмяна и все още могат да бъдат обменени чрез финансовите институции или централните банки срещу банкноти и монети, които са в обращение като средство за обмяна.
                        
                           Прехвърляеми инструменти на приносител означава инструменти, различни от валута, които дават право на притежателя им да претендира за парична сума при представяне на инструмента, без да е необходимо да доказва своята самоличност или право на тази сума. Тези инструменти са:
                        
                                    а)
                                 
                                 
                                    пътнически чекове; [и]
                                 
                              
                                    б)
                                 
                                 
                                    чекове, записи на заповед или парични нареждания, които са или във формата на инструмент на приносител, подписани са, но не е посочено името на получателя, предвидена е възможност за джиросване без ограничение, издадени са в полза на фиктивен получател или са в друга форма, която позволява да бъдат прехвърлени с предаването.
                                 
                              
                           
                              Стоки, използвани като високоликвидни средства за съхраняване на стойност
                           
                        
                        
                                    а)
                                 
                                 
                                    монети със съдържание на злато от най-малко 90 %; [и]
                                 
                              
                                    б)
                                 
                                 
                                    злато под формата на кюлчета, късове или буци със съдържание на злато от най-малко 99,5 %.
                                 
                              
                  
                        •
                     
                     
                        
                           Всички полета във формуляра са задължителни и трябва да бъдат попълнени. Полетата във формуляра, отбелязани със звездичка (*), се попълват, когато е приложимо или са налични данни.
                        
                     
                  
                        •
                     
                     
                        
                           Всички части в бяло се попълват с главни печатни букви и с тъмно мастило. Формулярите не трябва да съдържат задрасквания, надписани думи или други промени.
                        
                     
                  
                        •
                     
                     
                        
                           Частите, отбелязани с израза „за служебно ползване“, трябва да останат празни.
                        
                     
                  
                        •
                     
                     
                        
                           Личният идентификационен номер (т.е. личен данъчен номер, социалноосигурителен или подобен уникален личен идентификационен номер), адресът, пощенският код, телефонният номер и адресът на електронна поща се попълват, ако е приложимо. Ако не е приложимо, вместо това посочете „Неприложимо“.
                        
                     
                  
                        •
                     
                     
                        
                           Идентификационният номер за целите на данъка върху добавената стойност (ДДС) и регистрационният и идентификационен номер на икономическите оператори (EORI номер, представляващ уникален номер в целия ЕС, който се издава от митнически орган в държава членка на икономически оператори, участващи в митнически дейности), се попълват, ако е приложимо. Ако не е приложимо, посочете „Неприложимо“.
                        
                     
                  
                        •
                     
                     
                        
                           Когато информацията не е известна на декларатора, посочете „Неизвестно“.
                        
                     
                  
                        •
                     
                     
                        
                           Формулярът се попълва на един от официалните езици на ЕС, който се приема от компетентните органи на държавата членка, в която се подава декларацията.
                        
                     
                  
               
                  Раздел 1: Внасяне в ЕС или изнасяне от ЕС
               
            
            Поставете отметка в съответното поле, за да посочите дали паричните средства се внасят в ЕС или се изнасят от него.
            
               
                  Раздел 2: Данни на декларатора
               
            
            Личните данни на декларатора се попълват в този раздел така, както са посочени в документа му за самоличност.
            Когато деклараторът не разполага с правоспособност да подпише оповестяването, то се представя от законния представител на декларатора.
            
               
                  Раздел 3: Данни за паричните средства
               
            
            В този раздел се попълва общият размер на паричните средства, за които е поискано да бъдат оповестени. Определението на понятието „парични средства“ е посочено в „Обща информация“. Попълва се поне един от вариантите [i) валута; ii) прехвърляеми инструменти на приносител или iii) стоки, използвани като високоликвидни средства за съхраняване на стойност].
            Ако няма достатъчно място във формуляра за оповестяване, се използват допълнителни листове за посочване на данните за паричните средства. Цялата предоставена информация представлява едно оповестяване и всички допълнителни листове се номерират и подписват.
            
               
                  Раздел 4: Връзка с непридружените парични средства
               
            
            Поставете отметка в съответните полета, за да определите статута на декларатора и връзката му с паричните средства. Възможен е повече от един вариант.
            
               
                  Раздел 5: Изпращач на паричните средства
               
            
            В този раздел се посочва информация за изпращача на паричните средства, ако деклараторът не е изпращачът на паричните средства. Поставете отметка в полето, за да посочите дали изпращачът е физическо лице или юридическо лице. Информацията за изпращача се попълва в подраздел 5.А (за физическо лице) или в подраздел 5.Б (за юридическо лице). Ако изпращачът е физическо лице, личните данни се попълват така, както са посочени в документа му за самоличност.
            
               
                  Раздел 6: Получател или предвиден получател на паричните средства
               
            
            
               Само един получател
            
            Когато деклараторът не е единственият получател на паричните средства, в този раздел се посочва информация за получателя или предвидения получател на паричните средства.
            Поставете отметка в съответното поле, за да посочите дали има само един получател на паричните средства и дали той е физическо лице или юридическо лице. Информацията за единствения получател се попълва в подраздел 6.А (за физическо лице) или в подраздел 6.Б (за юридическо лице). Ако получателят или предвиденият получател е физическо лице, личните данни се попълват така, както са посочени в документа му за самоличност.
            
               Повече от един получател или предвиден получател
            
            Ако има повече от един получател или предвиден получател, общият брой получатели или предвидени получатели се посочва в съответното поле. За всеки допълнителен получател или предвиден получател се попълват отделни допълнителни листове, в които се посочват неговите данни, размерът на паричните средства, които трябва да бъдат получени, и тяхното предназначение. Цялата предоставена информация представлява едно оповестяване и всички допълнителни листове се номерират и подписват.
            
               
                  Раздел 7: Собственик на паричните средства
               
            
            
               Само един собственик
            
            Ако единственият собственик на паричните средства не е изпращачът или единственият получател на паричните средства, в този раздел се посочват данните на единствения собственик.
            Поставете отметка в съответното поле, за да посочите дали има само един собственик на паричните средства и дали единственият собственик е физическо лице или юридическо лице. Информацията за единствения собственик се попълва в подраздел 7.А (за физическо лице) или в подраздел 7.Б (за юридическо лице). Ако собственикът е физическо лице, личните данни се попълват така, както са посочени в документа му за самоличност.
            
               Повече от един собственик
            
            Ако има повече от един собственик, общият брой на собствениците се посочва в съответното поле. За всеки допълнителен собственик се попълват отделни допълнителни листове, като се посочат неговите данни, размерът на притежаваните парични средства, икономическият им произход и предназначението им. Цялата предоставена информация представлява едно оповестяване и всички допълнителни листове се номерират и подписват.
            
               
                  Раздел 8: Икономически произход и предназначение на паричните средства
               
            
            
               Подраздел 8.А се попълва винаги, когато има само един собственик, за да се посочи съответният икономически произход.
            
               Подраздел 8.Б се попълва винаги, когато има само един получател, за да се посочи предназначението на паричните средства.
            Във всеки подраздел може да бъде избран повече от един вариант. Ако нито един вариант не е приложим, поставете отметка в полето „друго“ и посочете подробностите.
            Ако има повече от един собственик или повече от един получател (или предвиден получател), информацията за икономическия произход и предназначението на паричните средства по отношение на собствениците и/или получателите (или предвидените получатели) се попълва на допълнителни листове, както е посочено по-горе. В този случай поставете отметка в полето „друго“ и посочете „допълнителни листове“.
            
               
                  Раздел 9: Подпис
               
            
            Посочете датата, мястото и Вашето име и подпишете оповестяването. Посочете общия брой на използваните допълнителни листове. Ако не са използвани допълнителни листове, посочете нула (0). Деклараторът може да отбележи съответното поле, за да поиска заверено копие на оповестяването.
            ЧАСТ 3
            
               
            
               
            
               
                  БЕЛЕЖКИ ОТНОСНО ПОПЪЛВАНЕТО
               
            
            
               Обща информация
            
            Бележките относно попълването на формуляра за декларация за паричните средства важат и в този случай.
            
               
                  Раздел А: Брой допълнителни листове
               
            
            Допълнителните листове се номерират с последователни номера (т.е. 1 на първия използван допълнителен лист, 2 на втория и т.н.).
            Посочете общия брой на използваните допълнителни листове на втората страница на формуляра за декларация за паричните средства.
            
               
                  Раздел Б: Данни за допълнителните листове
               
            
            Посочете причината за попълването на допълнителния лист. Трябва да се избере само един вариант. Ако е приложим повече от един вариант, използвайте отделни допълнителни листове за всеки вариант.
            
                         
                     
                     
                        
                           Б.1: Продължение на „Данни за паричните средства“: Изберете този вариант само когато наличното място в раздел 4 „Данни за паричните средства“ във формуляра за декларация не е достатъчно за всички парични средства. Попълнете раздел В и пропуснете раздели Г и Д.
                     
                  
                         
                     
                     
                        
                           Б.2: Приносителят е собственикът и предвиденият получател на част от паричните средства: Изберете този вариант, когато приносителят също така е собственикът и предвиденият получател на част от паричните средства. За всеки друг собственик и предвиден получател се попълва отделен допълнителен лист.
                        В раздел В посочете размера на притежаваните парични средства и размера на паричните средства, които трябва да бъдат получени.
                        В подраздели Г.1 и Г.2 посочете икономическия произход и предназначението на паричните средства, притежавани от приносителя.
                     
                  
                         
                     
                     
                        
                           Б.3: Приносителят е собственикът на част от паричните средства: Изберете този вариант, когато приносителят също така е собственикът на част от паричните средства. За всеки друг собственик се попълва отделен допълнителен лист.
                        В раздел В посочете размера на паричните средства, притежавани от приносителя.
                        В подраздели Г.1 и Г.2 посочете икономическия произход и предназначението на паричните средства, притежавани от приносителя.
                     
                  
                         
                     
                     
                        
                           Б.4: Приносителят е предвиденият получател на част от паричните средства: Изберете този вариант, когато приносителят също така е предвиденият получател на част от паричните средства. За всеки друг предвиден получател се попълва отделен допълнителен лист.
                        В раздел В посочете размера на паричните средства, които трябва да бъдат получени от приносителя.
                        В раздел Г.2 посочете предназначението на паричните средства, които трябва да бъдат получени от приносителя.
                     
                  
                         
                     
                     
                        
                           Б.5: Друг собственик, който е и предвиден получател на част от паричните средства (различен от приносителя): Изберете този вариант, когато има повече от един собственик и всеки собственик е и предвиден получател на паричните средства. За всеки друг собственик, който е и предвиден получател на паричните средства, се попълва отделен допълнителен лист.
                        В раздел В посочете размера на паричните средства, които са притежавани и трябва да бъдат получени от собственика и предвидения получател.
                        В подраздели Г.1 и Г.2 посочете икономическия произход и предназначението на паричните средства, притежавани от собственика и предвидения получател.
                        Данните за собственика и предвидения получател се попълват в подраздел Д.1, ако той е физическо лице, и в подраздел Д.2, ако е юридическо лице.
                     
                  
                         
                     
                     
                        
                           Б.6: Собственик на част от паричните средства (различен от приносителя): Изберете този вариант, когато има повече от един собственик. За всеки друг собственик се попълва отделен допълнителен лист.
                        В раздел В посочете размера на притежаваните от собственика парични средства.
                        В подраздели Г.1 и Г.2 посочете икономическия произход и предназначението на паричните средства, притежавани от собственика.
                        Данните за собственика се попълват в подраздел Д.1, ако той е физическо лице, и в подраздел Д.2, ако е юридическо лице.
                     
                  
                         
                     
                     
                        
                           Б.7: Предвиден получател на част от паричните средства (различен от приносителя): Изберете този вариант, когато има повече от един предвиден получател. За всеки предвиден получател се попълва отделен допълнителен лист.
                        В раздел В посочете размера на паричните средства, които трябва да бъдат получени от предвидения получател.
                        В раздел Г.2 посочете предназначението на паричните средства, които трябва да бъдат получени от предвидения получател.
                        Данните за предвидения получател се попълват в подраздел Д.1, ако той е физическо лице, и в подраздел Д.2, ако е юридическо лице.
                     
                  
               
                  Раздел В: Данни за паричните средства
               
            
            Понятието „парични средства“ е обяснено в раздела „Обща информация“, съдържащ бележки относно попълването на декларацията за парични средства.
            
               
                  Раздел Г: Икономически произход и предназначение на паричните средства
               
            
            Поставете отметка в полетата, за да посочите съответния икономически произход и предназначението на паричните средства, посочени в раздел Б. Може да изберете повече от един вариант. Ако нито един вариант не е приложим, поставете отметка в полето „друго“ и посочете подробностите.
            
               
                  Раздел Д: Участващи лица
               
            
            Въведете личните данни на участващите лица. Тези лица могат да бъдат физически или юридически лица. Поставете отметка в съответното поле и попълнете данните.
            
               
                  Раздел Е: Подпис
               
            
            Посочете датата, мястото и Вашето име и подпишете и приложете допълнителния лист към основния формуляр за декларация за паричните средства. Цялата предоставена информация представлява една декларация.
            ЧАСТ 4
            
               
            
               
            
               
                  БЕЛЕЖКИ ОТНОСНО ПОПЪЛВАНЕТО
               
            
            
               Обща информация
            
            Бележките относно попълването на формуляра за оповестяване на парични средства важат и в този случай.
            
               
                  Раздел А: Брой допълнителни листове
               
            
            Допълнителните листове се номерират с последователни номера (т.е. 1 на първия допълнителен лист, 2 на втория и т.н.).
            Посочете общия брой на използваните допълнителни листове на втората страница на формуляра за декларация за оповестяване на парични средства.
            
               
                  Раздел Б: Данни за допълнителните листове
               
            
            Посочете причината за попълването на допълнителния лист. Трябва да се избере само един вариант. Ако е приложим повече от един вариант, използвайте отделни допълнителни листове за всеки вариант.
            
                         
                     
                     
                        
                           Б.1: Продължение на „Данни за паричните средства“: Изберете този вариант само когато наличното място в раздел 3 „Данни за паричните средства“ във формуляра за декларация за оповестяване не е достатъчно за всички парични средства. Попълнете раздел В и пропуснете раздели Г и Д.
                     
                  
                         
                     
                     
                        
                           Б.2: Изпращач и собственик на част от паричните средства: Изберете този вариант само когато има повече от един собственик на паричните средства и един от тях е и изпращачът на паричните средства. За всеки собственик се попълва отделен допълнителен лист.
                        В раздел В посочете размера на паричните средства, притежавани от изпращача.
                        В подраздели Г.1 и Г.2 посочете икономическия произход и предназначението на паричните средства, притежавани от изпращача.
                     
                  
                         
                     
                     
                        
                           Б.3: Единствен получател и собственик на част от паричните средства: Изберете този вариант когато има повече от един собственик и един от тях е и единственият получател на паричните средства. За всеки допълнителен собственик се попълва отделен допълнителен лист.
                        В раздел В посочете размера на паричните средства, притежавани от единствения получател.
                        В подраздели Г.1 и Г.2 посочете икономическия произход и предназначението на паричните средства, притежавани от единствения получател.
                     
                  
                         
                     
                     
                        
                           Б.4: Получател или предвиден получател, който притежава част от паричните средства: Изберете този вариант, когато има повече от един собственик, който е и получателят (или предвиденият получател) на паричните средства. За всеки допълнителен собственик и/или получател (или предвиден получател) се попълва отделен допълнителен лист.
                        В раздел В посочете размера на паричните средства, които са притежавани и трябва да бъдат получени от получателя.
                        В подраздели Г.1 и Г.2 посочете икономическия произход и предназначението на паричните средства, притежавани от собственика и получателя (или предвидения получател).
                        Данните за собственика, който е и получателят (или предвиденият получател), се попълват в подраздел Д.1, ако той е физическо лице, и в подраздел Д.2, ако е юридическо лице.
                     
                  
                         
                     
                     
                        
                           Б.5: Собственик на част от паричните средства: Изберете този вариант, когато има повече от един собственик. За всеки собственик се попълва отделен допълнителен лист.
                        В раздел В посочете размера на паричните средства, притежавани от собственика.
                        В подраздели Г.1 и Г.2 посочете икономическия произход и предназначението на паричните средства, притежавани от собственика.
                        Данните за собственика се попълват в подраздел Д.1, ако той е физическо лице, и в подраздел Д.2, ако е юридическо лице.
                     
                  
                         
                     
                     
                        
                           Б.6: Получател или предвиден получател на част от паричните средства: Изберете този вариант, когато има повече от един получател (или предвиден получател). За всеки получател (или предвиден получател) се попълва отделен допълнителен лист.
                        В раздел В посочете размера на паричните средства, които трябва да бъдат получени от получателя (или предвидения получател).
                        В раздел Г.2 посочете предназначението на паричните средства, които трябва да бъдат получени от получателя (или предвидения получател).
                        Данните за предвидения получател се попълват в подраздел Д.1, ако той е физическо лице, и в подраздел Д.2, ако е юридическо лице.
                     
                  
               
                  Раздел В: Данни за паричните средства
               
            
            Понятието „парични средства“ е обяснено в раздела „Обща информация“, съдържащ бележки относно попълването на декларацията за оповестяване на парични средства.
            
               
                  Раздел Г: Икономически произход и предназначение на паричните средства
               
            
            Поставете отметка в полетата, за да посочите съответния икономически произход и предназначението на паричните средства, посочени в раздел Б. Може да изберете повече от един вариант. Ако нито един вариант не е приложим, поставете отметка в полето „друго“ и посочете подробностите.
            
               
                  Раздел Д: Участващи лица
               
            
            Въведете личните данни на участващите лица. Тези лица могат да бъдат физически или юридически лица. Поставете отметка в съответното поле и попълнете данните.
            
               
                  Раздел Е: Подпис
               
            
            Посочете датата, мястото и Вашето име и подпишете и приложете допълнителния лист към основния формуляр за декларация за оповестяване на парични средства. Цялата предоставена информация представлява една декларация за оповестяване.
         
      
      
         
            ПРИЛОЖЕНИЕ II
            ЧАСТ 1
            
               
            ЧАСТ 2
            
               Формуляр за обмен на анонимизирана информация за риска и резултатите от анализа на риска в съответствие с член 10, параграф 1, буква г) от Регламент (ЕС) 2018/1672
            
            
               
            
               
            
               
            
               
            
               
                  БЕЛЕЖКИ ОТНОСНО ПОПЪЛВАНЕТО
               
            
            Настоящият формуляр се попълва и изпраща на всеки шест месеца в съответствие с член 10, параграф 1, буква г) и член 10, параграф 5 от Регламент (ЕС) 2018/1672 относно контрола на паричните средства, които се внасят в Съюза или се изнасят от него. Той трябва да включва информация, за която държавата членка счита, че води до важни заключения или носи значителна добавена стойност за управлението на риска, и когато заплахата може да представлява висок риск на друго място в ЕС.
            
               
                  Част А
               
            
            Посочете държавата членка, изпращаща информацията, съответния компетентен орган и електронната поща.
            Посочете референтния номер в следния формат: Държава членка, година, A (за първото полугодие) или Б (за второто полугодие).
            Попълнете датата и референтния период.
            Посочете дали държавата членка споделя анонимизирана информация за риска и резултатите от анализа на риска за референтния период. Ако отговорът е „не“, тогава в митническата информационна система (МИС) следва да се качи само част А.
            Въведете общия брой на страниците, които се изпращат (включително част А).
            
               
                  Част Б
               
            
            В тази част се предоставя анонимизирана информация за риска и резултатите от анализа на риска, която не може да бъде извлечена пряко чрез МИС въз основа на отделни случаи.
            Посочете дали информацията се отнася до придружени или непридружени парични средства.
            Посочете дали се наблюдава нова тенденция или повтарящ се модел и представете допълнителна информация.
            
               Нова тенденция означава наблюдавана наскоро промяна или обща тенденция в сферата на физическото движение на паричните средства.
            
               Наблюдаван повтарящ се модел означава повтарящ се модел или последователност. Посочете дали докладваният(ите) случай(и) е(са) резултат от контрол, основан на риска, или проверка на случаен принцип.
            
               Контрол, основан на риска
               , означава контрол, който се основава на критериите за риска във връзка с движението на парични средства, и по-специално на анализ на риска чрез използване на техники за обработване на данни с цел идентифициране и оценка на рисковете и разработване на необходимите мерки за противодействие въз основа на критерии, разработени на национално равнище, на равнището на Съюза и, когато има такива, на международно равнище.
            
               Проверки на случаен принцип означава проверки, които не са основани на критериите за риска във връзка с движението на парични средства.
            Представете подробности за случая(ите) (например специален начин на действие при подобни случаи, подробна информация за укриването и др.), подробности за вида на паричните средства (например банкноти с висок номинал и др.) и всички други непоименни данни, които се считат за важни за споделяне.
            Посочете дали има приложени снимки и техния брой.
            При необходимост част Б може да бъде попълнена няколко пъти за един и същ референтен период.
            
               
                  Част В
               
            
            Част В се попълва, когато държавата членка е предприела насочен към рискове проект в областта на контрола на паричните средства през референтния период.
            Опишете проекта, който е предприет.
            Представете информация относно спецификата на случая, достигнатите заключения и евентуални забележки (например относно периода, използваните средства (например кучета, скенери), степен на осъществявания контрол и др.).
            
            Представете информация за примерен случай, ако считате за необходимо.
            Посочете дали примерният случай е резултат от контрол, основан на риска, или проверка на случаен принцип.
            Посочете дали има приложени снимки и техния брой.
            При необходимост част В може да бъде попълнена няколко пъти в зависимост от броя на предприетите проекти за един и същ референтен период.
            
               
                  Част Г
               
            
            Представете информация, която се счита за важна за споделяне, но не може да бъде включена в части Б или В.
            Посочете дали има приложени снимки и техния брой.